# Xics de Granollers

Els Xics de Granollers és una colla castellera de Granollers, al Vallès Oriental, fundada l'any 1991. Vesteixen amb camisa de color grana i els seus millors castells són el 7 de 8, el 2 de 8 amb folre, el 3 de 8, el 4 de 8 i el pilar de 6 carregat. Van ser apadrinats pels Minyons de Terrassa i els Castellers de Barcelona i són els padrins dels Capgrossos de Mataró, els Sagals d'Osona, els Castellers de Sant Cugat, els Castellers de Caldes de Montbui, els Matossers de Molins de Rei i els Manyacs de Parets.

## Història

La temporada 2007 els Xics de Granollers van aconseguir el major nombre de 2 de 7 en una temporada arribant a repetir-lo 13 cops. Es va tornar a veure folres de manera regular als assajos però no es van acabar de portar a plaça.
L'any 2011 es va celebrar el 20è aniversari de la colla en una temporada en què s'aconseguí descarregar el 2 de 7 després de 3 anys acompanyat del 4 de 8 i del 5 de 7.
L'any 2012 els Xics de Granollers fan un pas endavant i aconsegueixen signar una gran temporada com feia anys que no veien descarregant sis 2 de 7 i set 4 de 8 a més de nombrosos castells de set i mig. A més, cal destacar l'estrena d'una nova estructura, 7 de 7 que aconsegueixen descarregar en dues ocasions: al XXIV Concurs de castells de Tarragona i a la Diada de la colla.
L'any 2013 els Xics comencen la temporada amb molt bon peu descarregant el 2 de 7 més matiner de la seva història, el 14 d'abril de 2013 amb motiu de l'actuació de Can Jorba a Barcelona. Poques setmanes més tard, els Xics tornen a fer història descarregant, en aquest cas, el 4 de 8 més matiner del seu historial per l'Ascensió (12 de maig de 2013) i juntament amb el 2 de 7 i el 7 de 7 igualen la millor actuació de l'anterior temporada.
Tornant de vacances, els Xics aconsegueixen una nova fita descarregant, després de 10 anys, el 4 de 8 per la Festa Major de Blancs i Blaus. Finalment, la temporada 2013-2014, tot i deixar als granes amb l'espina del 2 de 8 amb folre després de dos intents (un a Vallromanes i un altre a la Diada), passa a la història per ser la temporada amb més castells de 8 descarregats pels granollerins, amb un total de 15 castells de 8 (11 quatres de vuit i 4 tresos de vuit), a més a més d'un altre 4 de 8 que tan sols va quedar en carregat.
Els Xics de Granollers comencen la temporada 2014 amb molt bon peu descarregant el 2 de 7 i el 3 de 8 més matiner de la seva història. Aquest 3 de 8 representa, a més, el castell de 8 més matiner de tot el seu historial. Just abans de la parada estival, els Xics descarreguen el 2 de 8 amb folre gairebé 15 anys més tard a Barberà del Vallès. Tornant de vacances els Xics volen repetir la seva millor actuació de la història, la tripleta de vuit (4 de 8, 3 de 8 i 2 de 8 amb folre). En aquesta ocasió però, el castell folrat queda en carregat i no es completa la tripleta.
A principis d'octubre del mateix any els Xics participen en el XXV Concurs de castells de Tarragona i aconsegueixen descarregar la primera clàssica de 8 de la història dels Xics en un concurs. Aconsegueixen la dissetena posició en la classificació. Al novembre, per la seva Diada, proven per primera vegada el 5 de 8 però el castell queda en intent.
Aquesta mateixa temporada, els Xics de Granollers participen amb la iniciativa d'Òmnium Cultural per reivindicar el dret a l'autodeterminació de Catalunya (Catalans want to vote) portant els castells a Berlín. En l'actuació principal a Alexanderplatz, el 8 de juny de 2014, els Xics van descarregar un 5 de 7, un 4 de 7 i un pilar de 4. Cal destacar que l'exentrenador del Futbol Club Barcelona, Pep Guardiola, va participar en aquesta actuació.
A l'inici de la temporada 2015, els Xics de Granollers tornen a superar-se tècnicament respecte l'any anterior, assolint el 2 de 7, el primer castell de vuit (4 de 8), el 3 de 8 i la clàssica de vuit més matiners de la seva història. Acaben temporada portant a plaça per primer cop el 5 de 8 quedant en un intent a Granollers, a la plaça de la Porxada i 2 intents desmuntats a Gràcia.
Durant les properes temporades el principal objectiu de la colla serà estrenar un nou castell de vuit pisos al seu historial. En aquest cas, se centren els esforços amb el 7 de 8. El castell queda en carregat en dues ocasions (el 2016 a Granollers i a l'estiu del 2017 a Barberà del Vallès). Finalment, s'aconsegueix descarregar per primera vegada per la seva Diada del 2017.

## Referències

* ↑ «Xics de Granollers». Webcasteller. [Consulta: 15 abril 2016].
* ↑ Armilla, Jordina «La millor diada de cada colla». Castells, 15-12-2015 [Consulta: 15 abril 2016].
* ↑ "Castellers de Barcelona 25 anys" Un segle i mig de castells a la ciutat(2004), Raimon Cervera, Josep Dàvila i Claudi Dòmper - Ed. DUX, pag.93
* ↑ «Rànquing WebCasteller | WebCasteller». [Consulta: 16 desembre 2017].
* ↑ «Els Xics de Granollers presenten logotip i tots els actes previstos per a la celebració dels 20 anys» (en catalan). [Consulta: 15 febrer 2019].
* ↑ Els Xics descarreguen, a Tarragona, el primer 7 de 7 Arxivat 2013-11-14 a Wayback Machine., El 9 Nou
* ↑ Els Xics de Granollers demostren que comencen en bona forma la temporada descarregant la primera torre de set, El 9 Nou
* ↑ Els Xics descarreguen la torre de 7 més matinera de la seva història, NacióGranollers.cat
* ↑ Els 4 de 8 més matiner dels Xics Arxivat 2013-11-14 a Wayback Machine., El 9 Nou
* ↑ Els Xics, de 8 per Festa Major Arxivat 2013-11-14 a Wayback Machine., festadirecte.cat
* ↑ «Els Xics descarreguen la torre de 7 més matinera». Nació Digital, 09-10-2014.
* ↑ «Els Xics de Granollers descarreguen la torre de vuit quinze anys després». El 9 nou. Arxivat de l'original el 2014-10-27. [Consulta: 9 octubre 2014].
* ↑ «Els Xics de Granollers descarreguen el 2d8f 15 anys després». [Consulta: 15 febrer 2019].
* ↑ «Els Xics carreguen la torre de vuit amb folre a la Porxada». El 9 nou. Arxivat de l'original el 2014-10-27. [Consulta: 9 octubre 2014].
* ↑ «Els Xics de Granollers fan el millor concurs amb el 4 de 8 i el 3 de 8». Ara Vallès, 09-10-2014. Arxivat de l'original el 2014-10-16. [Consulta: 9 octubre 2014].
* ↑ «Berlin: 5de7 dels Xics de Granollers a l'Alexanderplatz», 08-06-2014. [Consulta: 15 febrer 2019].
* ↑ «Els Xics porten els castells a Berlín» (en catalan). [Consulta: 15 febrer 2019].
* ↑ NacióGranollers. «Els Xics de Granollers porten els castells a Berlín | NacióGranollers». [Consulta: 15 febrer 2019].
* ↑ «"Quan tanta gent ho demana se l'ha d'escoltar", Guardiola a Berlín per l'acte "Catalans want to vote"», 08-06-2014. [Consulta: 15 febrer 2019].
* ↑ NacióGranollers. «Els Xics de Granollers, a un pas del cinc de vuit». [Consulta: 5 febrer 2024].
* ↑ «Els Xics de Granollers carreguen per primer cop el 7 de 8». El 9 Nou, 13-11-2016.
* ↑ «Els Xics de Granollers descarreguen per primer cop el 7 de 8 en la seva diada». El 9 Nou, 12-11-2017.

## Enllaços externs

* Xics de Granollers - Lloc web oficial
Colles castelleres actuals (llista) :
Colles de vuit :
Colles de set :
Colles de sis :
Notes: Que han carregat (en cursiva) o descarregat almenys un castell de la gamma. Les estructures de 3 i de 4 es consideren de gamma bàsica, i la resta, de gamma alta. :